SPROROČILO ZA JAVNOST

PIKIN FESTIVAL ZAČENJA S PREDFESTIVALSKIMI DOGODKI

To soboto Pikin planinski pohod

Velenje, 8. september 2014 – Pikin festival, ki bo letos potekal od 21. do 27. septembra, že začenja s predfestivalskimi dogodki. V soboto, 13. septembra, se bo Pika v spremstvu pohodnikov podala na planinski pohod v neznano. S ponedeljkom, 15. sepetembra, pa se začenjajo odprtja sedmih Pikinih razstav, ki bodo na ogled na različnih lokacijah v središču Velenja. V Galeriji Velenje bo od ponedeljka dalje na ogled zanimiva interaktivna razstava Rastoči svet. Od torka dalje bosta na Gradu Velenje na ogled dve razstavi, in sicer razstava priložnostnih poštnih znamk ob 55-letnici mesta Velenje in fotografska razstava Marjana Klepca Vj utranji tišini. Knjižnica Velenje v sredo, 17. septembra, na ogled postavlja kar tri razstave, in sicer 25 let Pikinega festivala, S Piko raziskujemo in praznujemo ter Knjige mojega življenja, ki jih je izbrala častna pokroviteljica 25. Pikinega festivala Darja Groznik. Prav tako bo v sredo v Vili Bianci otvoritev razstave Knjižne ilustracije za otroke, z izborom ilustracij bratislavskega bienala. Grafika / retrospektiva /nostalgija pa je naslov razstave likovnih del Klavdije Zupanc, ki bo na ogled v eMCe placu od četrtka, 18. septembra dalje. Včeraj se je v Kinu Velenje začel ciklus otroških in mladinskih filmov Pikinega kina.

Pikin planinski pohod v neznano se bo tudi letos odvil v sodelovanju s Pohodniškim krožkom Univerze za III. življenjsko obdobje Velenje. Mladi in malo manj mladi pohodniki se bodo zbrali pri cerkvi Sv. Martina in se na pot podali v družbi Pike, na pohodu pa jih čakajo zanimive dogodivščine in presenečenja.  
Prva izmed sedmih Pikinih razstav, ki bodo na ogled v mestnem središču, vabi obiskovalce na odprtje v Galerijo Velenje v ponedeljek ob 18. uri. Članice Kulturnega društva Koncentrat Darja Osojnik (vodja projekta), Urška Mazej, Juma Valenčak, Nina Cvirn in Ervin Oppitz, bodo galerijski prostor spremenile v pravljični svet čudežne rasti rastlin in živali, ki izziva čute ter odpira domišljijske poti. Velenjski grad vabi na odprtje dveh razstavišč v torek, 16. septembra. Razstava Velenjske znamke bo posvečena 55-letnici mesta Velenje. Na ogled bodo zanimive priložnostne znamke, ki so tako ali drugače povezane z Velenjem. Razstavo pripravljajo Muzej Velenje, Festival Velenje, Koroško filatelistično društvo, Pošta Slovenije in Mestna občina Velenje. Razstava fotografij z naslovom V jutranji tišini avtorja Marjana Klepca, ljubiteljskega fotografa in dolgoletnega direktorja Rdeče dvorane, nam bo predstavila neponovljivi svet našega naravnega okolja. V Knjižnici Velenje bo v sredo, 17. Septembra, odprtje treh razstav. Na razstavi 25 let Pikinega festivala bodo na ogled najzanimivejši izdelki Pikinih ustvarjalnih delavnic, ki sta jih vsa leta pripravljali Andreja Zelenik in Kristina Kovač, ter fotografije preteklih Pikinih festivalov. Otroci Vrtca Velenje – OE Vrtiljak so ustvarjali na osrednjo temo letošnjega festivala - Zemlja pleše. Skupaj s Piko so raziskovali in praznovali! V Steklenih dvojčkih bodo razstavljena najljubša knjižna in neknjižna dela častne pokroviteljice 25. Pikinega festivala, Darje Groznik, razstava pa nosi naslov Knjige mojega življenja.   
  
  
 - se nadaljuje -

V Vili Bianci bomo v sredo, 17. septembra, ob 19. uri odprli čudovito razstavo z naslovom Knjižne ilustracije za otroke. Zbirka izbranih ilustracij avtorjev vsega sveta ponuja na ogled dela bratislavskega bienala ilustracije (BIB), največje svetovne razstave knjižnih ilustracij za otroke, ki jo organizira Mednarodna hiša umetnosti za otroke Bibiana iz Bratislave. Razstavo bo odprl nj. eksc. Juraj Migaš, veleposlanik Slovaške Republike v RS. V četrtek, 18. septembra, pa se bo v galeriji eMCe plac odprla razstava Grafika / retrospektiva / nostalgija. Z likovnimi deli, nastalimi med leti 2009 – 2014, se bo predstavila domača ustvarjalka Klavdija Zupanc, absolventke slikarstva na Akademiji za likovno umetnost in oblikovanje v Ljubljani.

Včeraj, v nedeljo 7. septembra, se je v Kinu Velenje odvila prva filmska projekcija iz ciklusa otroških in mladinskih filmov Pikin kino 2014. Vsako nedeljo bosta na sporedu dva filma, v dopoldanskem času ob 10.30 in popoldan ob 16.00. do 28. septembra bo na ogled osem filmov za najmlajše.

Program 25. Pikinega festivala ter vse novice in zanimivosti v zvezi z njim bomo redno objavljali na spletni strani www.pikinfestival.si.

- Konec -

cid:image001.jpg@01CB49AB.CEB7AC10**Več informacij:** Barbara Pokorny / 041 535 567 / 03 898 25 71 / www.pikinfestival.si